《寓斋即事柬述庵七叠前韵》
清代·赵文哲

圆跏无蒲手无锡，结夏何如僧面壁。平生但蓄无弦琴，不爱奇声传霹雳。

官斋清绝清似水，一刺不通非有激。林飔吹鬓凉丝丝，花雾侵衣阴幂幂。

檐端双鹊晓声乾，帘外一鸠午语寂。苍苔雨后三径封，除却羊求踪孰觅。

人到中年感易生，酒垆岂为邻家笛。故园昨寄万里书，情话依然共亲戚。

青衫只道泪痕多，战血那知今未涤。多谢加餐劝我勤，惠州饭许东坡吃。

华胥闻说胜钧天，假道应从醉乡适。九衢处处有尧樽，酒德谁能使民觌。

比来曹事都不知，拄颊西山秋欲滴。相将料理苦吟身，缚裤横刀再临敌。

作者简介：（?—1773）江苏上海人，字升之、损之，号璞庵、璞函。乾隆二十七年南巡召试赐举人，授内阁中书，在军机章京上行走，官至户部主事。缅甸之役，从阿桂军。还至四川，入温福幕，预大金川之役。三十八年，木果木之战，大营覆没，从温福死难。赠光禄寺少卿。工诗文，早年即有盛名，从军之后，得江山之助，所作尤变化新奇。有《媕雅堂集》、《娵隅集》等。